Työ- ja elinkeinoministeriö

kirjaamo@tem.fi

elina.isoksela@tem.fi

meri.pensamo@tem.fi

Suomen Teollisuussijoitus Oy

**Viite**: Lausuntopyyntö 10.9.2018 TEM/1260/03.01.01/2016 ja TEM030:00/2018

**Asia**: Luonnokset hallituksen esityksiksi eduskunnalle laiksi Kasvupalveluvirastosta ja laiksi kasvupalvelujen asiakastietojen käsittelystä

Suomen Teollisuussijoitus Oy (Tesi) kiittää mahdollisuudesta esittää lausuntonsa asiassa. Tesi on tutustunut lausuntopyynnön liitteinä oleviin luonnoksiin hallituksen esityksiksi.

Tesi mainitaan luonnoksissa yhtenä valtakunnallisen kasvupalvelun tuottajana, mikä on perusteltua ottaen huomioon Tesin rooli valtio-omisteisena pääomasijoitusyhtiönä, jonka tarkoituksena on edistää erityisesti suomalaista pientä ja keskisuurta yritystoimintaa pääomasijoittamisen keinoin.

Käsityksemme mukaan nyt valmisteltavissa lakiesityksissä on ollut tarkoitus säilyttää sääntelyn sisältö tiedonvaihdon osalta samana kuin ns. ASKO-laissa, jonka ulkopuolella Tesi on ollut. Tämä on Tesin toiminnan kannalta erittäin perusteltua, sillä pääomasijoittamisen vakiintuneet toimintamallit edellyttävät osapuolilta mm. salassapitositoumusten antamista ja sijoituskohteita koskevan ja niiden Tesille toimittaman tiedon luottamuksellisuutta. Tesiä sitovat monet sopimusoikeudelliset salassapitovelvoitteet niin sijoituskohteiden kuin kanssasijoittajien suuntaan sekä erilaiset yhtiö- ja arvopaperioikeuteen liittyvät salassapito- ja lojaaliusvelvoitteet. On vaikea nähdä, että Tesin uskottavuus, luotettavuus ja toimintakyky pääomamarkkinoilla voisi säilyä, jos se ei toimisi mainittujen velvoitteiden mukaisesti.

Ymmärryksemme mukaan luonnos laiksi kasvupalvelujen asiakastietojen käsittelystä noudattaa ASKO-lain linjausta, mikä on Tesin näkemyksen mukaan perusteltu linjaus. Luonnos laiksi Kasvupalveluvirastosta sen sijaan sisältää kohdan (10 §), jossa todetaan, että Kasvupalveluvirastolla on oikeus saada työ- ja elinkeinoministeriöltä, sosiaali- ja terveysministeriöltä, valtion erityisrahoitusyhtiöltä, Innovaatiorahoituskeskus Business Finlandilta, Business Finland Osakeyhtiöltä, Suomen Teollisuussijoitus Oy:ltä sekä maakunnilta, kuntayhtymältä ja niiden palveluntuottajilta maksutta ja salassapitosäännösten estämättä tiedot, jotka ovat välttämättömiä sille säädettyjen tehtävien toteuttamiseksi. Tämä lainkohta on näkemyksemme mukaan ristiriidassa kasvupalvelujen asiakastietojen käsittelyä koskevan lakiluonnoksen kanssa.

Lausuntonamme esitämme, että Suomen Teollisuussijoitus Oy poistetaan Kasvupalveluvirastoa koskevan lakiluonnoksen 10 §:stä, jossa määritellään Kasvupalveluviraston tiedonsaantioikeus. Näin lausunnon kohteena olevat lakiluonnokset noudattavat molemmat ns. ASKO-lain linjausta, ja tulkintahaasteilta vältytään.

Helsingissä, 19. lokakuuta 2018

**SUOMEN TEOLLISUUSSIJOITUS OY**

Jan Sasse

Toimitusjohtaja